CELEX: 32006D0399
Language: el
Date: 2006-01-20 00:00:00
Title: 2006/399/ΕΚ: Απόφαση της Επιτροπής, της  20ής Ιανουαρίου 2006 , για τη θέσπιση λεπτομερών κανόνων εφαρμογής της απόφασης 2004/904/ΕΚ του Συμβουλίου όσον αφορά την επιλεξιμότητα των δαπανών στο πλαίσιο των ενεργειών που συγχρηματοδοτούνται από το Ευρωπαϊκό Ταμείο για τους Πρόσφυγες στα κράτη μέλη  [κοινοποιηθείσα υπό τον αριθμό Ε(2006) 51/1]

14.6.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 162/1
            
         
      ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 20ής Ιανουαρίου 2006
   για τη θέσπιση λεπτομερών κανόνων εφαρμογής της απόφασης 2004/904/ΕΚ του Συμβουλίου όσον αφορά την επιλεξιμότητα των δαπανών στο πλαίσιο των ενεργειών που συγχρηματοδοτούνται από το Ευρωπαϊκό Ταμείο για τους Πρόσφυγες στα κράτη μέλη
   [κοινοποιηθείσα υπό τον αριθμό Ε(2006) 51/1]
   (Τα κείμενα στην τσεχική, ολλανδική, αγγλική, εσθονική, φινλανδική, γαλλική, γερμανική, ελληνική, ουγγρική, ιταλική, σουηδική, λεττονική, λιθουανική, πολωνική, πορτογαλική, σλοβακική, σλοβενική και ισπανική γλώσσα είναι τα μόνα αυθεντικά)
   (2006/399/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την απόφαση αριθ. 2004/904/ΕΚ του Συμβουλίου, της 2ας Δεκεμβρίου 2004, για τη σύσταση του Ευρωπαϊκού Ταμείου για τους Πρόσφυγες για την περίοδο 2005-2010 Επιτροπή (1), και ιδίως το άρθρο 21 παράγραφος 3,
   μετά από διαβούλευση της επιτροπής που καταρτίστηκε βάσει του άρθρου 11 παράγραφος 3 της απόφασης 2004/904/ΕΚ,
   Εκτιμώντας τα ακόλουθα:
   
               (1)
            
            
               Για να διασφαλιστεί η αποτελεσματική εφαρμογή του Ευρωπαϊκού Ταμείου για τους Πρόσφυγες στα κράτη μέλη, σύμφωνα με τις αρχές της χρηστής δημοσιονομικής διαχείρισης, πρέπει να εκδοθεί σειρά κοινών κανόνων σχετικά με την επιλεξιμότητα των δαπανών στο πλαίσιο του Ταμείου.
            
         
               (2)
            
            
               Σύμφωνα με το άρθρο 3 του πρωτοκόλλου σχετικά με τη θέση του Ηνωμένου Βασιλείου και της Ιρλανδίας, το οποίο προσαρτάται στη συνθήκη για την Ευρωπαϊκή Ένωση και στη συνθήκη για την ίδρυση της Ευρωπαϊκής Κοινότητας, το Ηνωμένο Βασίλειο συμμετέχει στην απόφαση 2004/904/ΕΚ και, συνεπώς, στην παρούσα απόφαση.
            
         
               (3)
            
            
               Σύμφωνα με το άρθρο 3 του πρωτοκόλλου σχετικά με τη θέση του Ηνωμένου Βασιλείου και της Ιρλανδίας, το οποίο προσαρτάται στη συνθήκη για την Ευρωπαϊκή Ένωση και στη συνθήκη για την ίδρυση της Ευρωπαϊκής Κοινότητας, η Ιρλανδία συμμετέχει στην απόφαση 2004/904/ΕΚ και, συνεπώς, στην παρούσα απόφαση.
            
         
               (4)
            
            
               Σύμφωνα με τα άρθρα 1 και 2 του πρωτοκόλλου σχετικά με τη θέση της Δανίας, το οποίο προσαρτάται στη συνθήκη για την Ευρωπαϊκή Ένωση και στη συνθήκη για την ίδρυση της Ευρωπαϊκής Κοινότητας, η Δανία δεν συμμετέχει στην απόφαση 2004/904/ΕΚ και, συνεπώς, δεν δεσμεύεται από την παρούσα απόφαση ούτε υπόκειται στην εφαρμογή της,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η παρούσα απόφαση εφαρμόζεται για τη συγχρηματοδότηση των ενεργειών που προβλέπονται από τα άρθρα 5, 6 και 7 της απόφασης 2004/904/ΕΚ, τις οποίες διαχειρίζονται τα κράτη μέλη.
   Άρθρο 2
   Για τους σκοπούς της παρούσας απόφασης, ως:
   
               1)
            
            
               «Έργο» νοούνται τα ειδικά, πρακτικά μέσα που χρησιμοποιούνται για την εφαρμογή του συνόλου ή μέρους μιας ενέργειας από τους δικαιούχους των επιχορηγήσεων. Για κάθε έργο θα υπάρχει επακριβής περιγραφή και στοιχεία σχετικά με τη διάρκεια, τον προϋπολογισμό, τους στόχους και το απασχολούμενο προσωπικό. Η υλοποίησή του θα γίνει από συγκεκριμένη νομική οντότητα ή όμιλο νομικών οντοτήτων.
            
         
               2)
            
            
               «Δικαιούχοι» νοούνται οι νομικές οντότητες που είναι υπεύθυνες για την υλοποίηση των έργων (όπως ΜΚΟ, ομοσπονδιακές, εθνικές, περιφερειακές ή τοπικές αρχές, άλλοι μη κερδοσκοπικοί οργανισμοί, εταιρείες ιδιωτικού ή δημοσίου δικαίου, διεθνείς οργανισμοί).
            
         Άρθρο 3
   1)   Οι κανόνες που προβλέπονται στο παράρτημα της παρούσας απόφασης χρησιμοποιούνται για τον καθορισμό της επιλεξιμότητας των δαπανών που χρηματοδοτούνται βάσει των ετήσιων προγραμμάτων που αναφέρονται στο άρθρο 16 της απόφασης 2004/904/ΕΚ.
   2)   Τα κράτη μέλη μπορούν να εφαρμόζουν εθνικούς κανόνες επιλεξιμότητας αυστηρότερους από αυτούς που προβλέπονται στην παρούσα απόφαση.
   Άρθρο 4
   Η παρούσα απόφαση απευθύνεται στο Βασίλειο του Βελγίου, την Τσεχική Δημοκρατία, την Ομοσπονδιακή Δημοκρατία της Γερμανίας, τη Δημοκρατία της Εσθονίας, την Ελληνική Δημοκρατία, το Βασίλειο της Ισπανίας, τη Γαλλική Δημοκρατία, την Ιρλανδία, την Ιταλική Δημοκρατία, την Κυπριακή Δημοκρατία, τη Δημοκρατία της Λεττονίας, τη Δημοκρατία της Λιθουανίας, το Μεγάλο Δουκάτο του Λουξεμβούργου, τη Δημοκρατία της Ουγγαρίας, τη Δημοκρατία της Μάλτας, το Βασίλειο των Κάτω Χωρών, τη Δημοκρατία της Αυστρίας, τη Δημοκρατία της Πολωνίας, την Πορτογαλική Δημοκρατία, τη Δημοκρατία της Σλοβενίας, τη Σλοβακική Δημοκρατία, τη Δημοκρατία της Φινλανδίας, το Βασίλειο της Σουηδίας, το Ηνωμένο Βασίλειο της Μεγάλης Βρετανίας και τη Βόρειο Ιρλανδία.
   
      Βρυξέλλες, 20ής Ιανουαρίου 2006.
      
         
            Για την Επιτροπή,
         
         Franco FRATTINI
         
         
            Αντιπρόεδρος
         
      
   
   
      (1)  ΕΕ L 381 της 28.12.2004, σ. 52.
   
      ΠΑΡΑΡΤΗΜΑ
      ΕΠΙΛΕΞΙΜΟΤΗΤΑ ΔΑΠΑΝΩΝ ΒΑΣΕΙ ΤΟΥ ΕΥΡΩΠΑΪΚΟΥ ΤΑΜΕΙΟΥ ΓΙΑ ΤΟΥΣ ΠΡΟΣΦΥΓΕΣ (2005-2010)
      1.   ΓΕΝΙΚΟΙ ΚΑΝΟΝΕΣ
      Κανόνας αριθ. 1
      Οι δαπάνες πρέπει να συνδέονται άμεσα με τους στόχους που περιγράφονται στο άρθρο 1 της απόφαση αριθ. 2004/904/ΕΚ του Συμβουλίου.
      Κανόνας αριθ. 2
      Οι δαπάνες πρέπει να έχουν σχέση με έργα στους τομείς που περιγράφονται στα άρθρα 4 έως 7 της απόφαση αριθ. 2004/904/ΕΚ του Συμβουλίου.
      Κανόνας αριθ. 3
      Οι δαπάνες πρέπει να έχουν σχέση με έργα που πραγματοποιούνται προς όφελος των ομάδων στόχων που προβλέπονται στο άρθρο 3 της απόφαση αριθ. 2004/904/ΕΚ του Συμβουλίου.
      Κανόνας αριθ. 4
      Οι δαπάνες πρέπει να είναι αναγκαίες για την υλοποίηση έργων που καλύπτονται από τα πολυετή και ετήσια προγράμματα που εγκρίθηκαν από την Επιτροπή.
      Κανόνας αριθ. 5
      Οι δαπάνες πρέπει να είναι εύλογες και σύμφωνες με τις αρχές της χρηστής δημοσιονομικής διαχείρισης, και ιδίως με τις αρχές της οικονομίας και της σχέσης κόστους/αποτελεσματικότητας (π.χ. οι δαπάνες προσωπικού οι σχετικές με τη διαχείριση και την υλοποίηση του έργου πρέπει να είναι ανάλογες με το μέγεθος του έργου, κ.λπ.). Οι δαπάνες θεωρούνται επιλέξιμες εν όλω ή εν μέρει, ανάλογα με το κατά πόσο προέκυψαν συνολικά ή μόνο εν μέρει από το έργο.
      Κανόνας αριθ. 6
      Οι δαπάνες πρέπει να έχουν όντως πραγματοποιηθεί, να ανταποκρίνονται σε πληρωμές που πραγματοποίησε ο δικαιούχος, να έχουν καταγραφεί στις λογιστικές ή φορολογικές καταστάσεις του και να μπορούν να είναι αναγνωρίσιμες και ελέγξιμες.
      Κατά κανόνα, οι πληρωμές που πραγματοποιούνται από τους δικαιούχους, συνοδεύονται από εξοφλημένα τιμολόγια. Εάν αυτό δεν είναι δυνατό, οι πληρωμές συνοδεύονται από λογιστικά έγγραφα ή άλλα δικαιολογητικά ισοδύναμης αποδεικτικής ισχύος.
      
                  1)
               
               
                  Οι δαπάνες που συνδέονται με έργα που αναφέρονται στα άρθρα 5 και 6 της απόφασης του Συμβουλίου 2004/904/ΕΚ πρέπει να έχουν πραγματοποιηθεί στο έδαφος του κράτους μέλους. Οι δαπάνες που αφορούν έργα που αναφέρονται στο άρθρο 7 της απόφασης του Συμβουλίου 2004/904/ΕΚ μπορούν να έχουν πραγματοποιηθεί στο έδαφος του κράτους μέλους και στη χώρα ή περιφέρεια καταγωγής ή στην χώρα προηγούμενης συνήθους διαμονής.
               
            
                  2)
               
               
                  Για κάθε έργο, τα επαληθεύσιμα δικαιολογητικά (εξοφλημένα τιμολόγια, αποδείξεις, δικαιολογητικά πληρωμών ή άλλα λογιστικά έγγραφα ισοδύναμης αποδεικτικής ισχύος) πρέπει να καταχωρούνται, να απαριθμούνται και να φυλάσσονται από τον δικαιούχο για λόγους εξακρίβωσης επί πέντε έτη μετά την ολοκλήρωση του έργου, εάν είναι δυνατό στο ίδιο μέρος και κατά κανόνα στη νομική έδρα του δικαιούχου. Η Επιτροπή έχει το δικαίωμα, ανά πάσα στιγμή, να ζητήσει προς εξακρίβωση κάθε τιμολόγιο ή δικαιολογητικό σχετικά με τις δαπάνες που αφορούν το έργο. Εφόσον ο δικαιούχος δεν μπορεί να υποβάλει τα εν λόγω τιμολόγια ή δικαιολογητικά, η σχετική δαπάνη δεν θα είναι επιλέξιμη για συγχρηματοδότηση.
               
            Οι δικαιούχοι πρέπει να τηρούν είτε χωριστό λογιστικό σύστημα για το έργο είτε κατάλληλη λογιστική κωδικοποίηση για όλες τις συναλλαγές που σχετίζονται με το έργο.
      Κανόνας αριθ. 7
      Τα έργα που στηρίζονται από το Ταμείο συγχρηματοδοτούνται από δημόσιες ή ιδιωτικές πηγές και δεν είναι επιλέξιμα για χρηματοδότηση από άλλες πηγές στο πλαίσιο του κοινοτικού προϋπολογισμού. Τα έσοδα του έργου συνίστανται στις χρηματοδοτικές συνεισφορές που χορηγούνται στο έργο από το Ταμείο, από δημόσιες ή ιδιωτικές πηγές, συμπεριλαμβανομένης της συνεισφοράς του ίδιου του δικαιούχου, καθώς και στα έσοδα που προκύπτουν από το έργο.
      Για τους σκοπούς του παρόντος κανόνα ως «έσοδα» νοούνται τα έσοδα που προκύπτουν στο πλαίσιο του έργου κατά την περίοδο της συγχρηματοδότησής του από το Ταμείο, τα οποία προέρχονται από πωλήσεις, εκμισθώσεις, υπηρεσίες, τέλη εγγραφής ή άλλα παρόμοια έσοδα, συμπεριλαμβανομένων των προκαταβολών της κοινοτικής χρηματοδότησης για το έργο.
      Τα έργα που στηρίζονται από το Ταμείο δεν πρέπει να είναι κερδοσκοπικού χαρακτήρα. Εάν κατά την ολοκλήρωση του έργου, οι πηγές πόρων, συμπεριλαμβανομένων των εσόδων, υπερβαίνουν το ποσό των δαπανών, η συμμετοχή του Ευρωπαϊκού Ταμείου για τους Πρόσφυγες στο έργο πρέπει υποστεί ανάλογη μείωση.
      Όλες οι πηγές πόρων για το έργο πρέπει να καταχωρούνται στα λογιστικά ή φορολογικά έγγραφα του δικαιούχου και να είναι αναγνωρίσιμες και ελέγξιμες.
      2.   ΚΑΤΗΓΟΡΙΕΣ ΕΠΙΛΕΞΙΜΩΝ ΔΑΠΑΝΩΝ (ΣΤΟ ΕΠΙΠΕΔΟ ΤΟΥ ΕΡΓΟΥ)
      2.1.   Αμεσες επιλέξιμες δαπάνες
      Οι άμεσες επιλέξιμες δαπάνες του έργου είναι οι δαπάνες οι οποίες, τηρουμένων των γενικών προϋποθέσεων επιλεξιμότητας που προαναφέρθηκαν στο μέρος 1, μπορούν να χαρακτηριστούν ως ειδικές δαπάνες του έργου συνδεόμενες άμεσα με την υλοποίησή του και ως δυνάμενες να καταλογιστούν άμεσα. Επιλέξιμες είναι, κυρίως, οι ακόλουθες άμεσες δαπάνες.
      Κανόνας αριθ. 8
      Δαπάνες προσωπικού
      Οι δαπάνες για το προσωπικό που έχει οριστεί για το έργο, αντίστοιχες προς τον πραγματικό τους μισθό συν την κοινωνική ασφάλιση και άλλες δαπάνες που συνθέτουν την αμοιβή, είναι επιλέξιμες. Οι δαπάνες προσωπικού δεν μπορούν να υπερβαίνουν τις αποδοχές και τις λοιπές μισθολογικές επιβαρύνσεις που αναλαμβάνει συνήθως ο δικαιούχος, ούτε τους πιο ευνοϊκούς όρους που ισχύουν στη σχετική αγορά. Ωστόσο, οι διάφορες κατηγορίες τελών, φόρων και επιβαρύνσεων (ιδίως, οι άμεσοι φόροι και οι κοινωνικές εισφορές επί των μισθών) που προκύπτουν από τα έργα που συγχρηματοδοτούνται από το Ευρωπαϊκό Ταμείο για τους Πρόσφυγες αποτελούν επιλέξιμη δαπάνη μόνον εφόσον βαρύνουν πραγματικά και οριστικά τον δικαιούχο της επιχορήγησης.
      Οι δαπάνες προσωπικού για δημόσιους υπαλλήλους είναι επιλέξιμες μόνο σε περίπτωση που οι σχετικές δραστηριότητες αποτελούν μέρος των κανονικών καθηκόντων τους και για εργασίες που συνδέονται ειδικά με την εκτέλεση του έργου, υπό τους ακόλουθους όρους:
      
                  α)
               
               
                  οι δημόσιοι υπάλληλοι ή άλλοι δημόσιοι λειτουργοί είναι ορισμένοι με δεόντως τεκμηριωμένη απόφαση μίας αρμόδιας αρχής του τους έχει ανατεθεί η εκτέλεση ενός έργου·
               
            
                  β)
               
               
                  το λοιπό προσωπικό απασχολείται αποκλειστικά στην εκτέλεση έργου.
               
            Κανόνας αριθ. 9
      Οδοιπορικά και έξοδα διαβίωσης
      Τα οδοιπορικά είναι επιλέξιμα με βάση τις πραγματοποιηθείσες πραγματικές δαπάνες.
      Η επιστροφή των εν λόγω εξόδων πρέπει να βασίζεται στις τιμές της φθηνότερης μορφής των δημόσιων μέσων μεταφοράς και, κατά κανόνα, τα αεροπορικά εισιτήρια επιτρέπονται μόνο για ταξίδια άνω των 800 χιλιομέτρων (με επιστροφή) ή εφόσον η γεωγραφική θέση του τόπου προορισμού αιτιολογεί μετακίνηση με αεροπλάνο. Εφόσον γίνεται χρήση ιδιωτικού αυτοκινήτου, η επιστροφή των εξόδων γίνεται κατά κανόνα είτε με βάση το κόστος των δημόσιων μέσων μεταφοράς είτε με βάση τη διανυθείσα απόσταση σε χιλιόμετρα σύμφωνα με τους δημοσιευμένους επίσημους κανόνες στο εν λόγω κράτος μέλος.
      Τα έξοδα διαβίωσης είναι επιλέξιμα βάσει των πραγματικών δαπανών ή με κατ’ αποκοπή ημερήσια αποζημίωση. Τα ημερήσια έξοδα διαβίωσης, εφόσον o οργανισμός έχει τις δικές του τιμές ημερήσιας αποζημίωσης (κατ’ αποκοπή ημερήσια αποζημίωση), πρέπει να εφαρμόζονται με βάση τα ανώτατα όρια που έχει θεσπίσει το κράτος μέλος σύμφωνα με την εθνική νομοθεσία και πρακτική. Η κατ’ αποκοπή ημερήσια αποζημίωση θεωρείται ότι καλύπτει κανονικά της τοπικές μετακινήσεις (περιλαμβανομένης της χρήσης ταξί) τη στέγαση, τα γεύματα, της τοπικές τηλεφωνικές κλήσεις και διάφορα άλλα μικροέξοδα.
      Κανόνας αριθ. 10
      Αγορά γηπέδων
      Οι δαπάνες για την αγορά μη οικοδομημένων γηπέδων είναι επιλέξιμες για συγχρηματοδότηση μόνον εάν πληρούνται οι ακόλουθες τρεις προϋποθέσεις και με την επιφύλαξη της εφαρμογής αυστηρότερων εθνικών κανόνων:
      
                  α)
               
               
                  Άμεση σχέση ανάμεσα στην αγορά του γηπέδου και τους στόχους του συγχρηματοδοτούμενου έργου.
               
            
                  β)
               
               
                  Η αγορά γηπέδου δεν μπορεί να αντιπροσωπεύει πάνω από το 10 % του συνόλου των επιλέξιμων δαπανών του έργου, εκτός αν καθορίζεται υψηλότερο ποσοστό στην απόφαση συγχρηματοδότησης που εγκρίθηκε από την Επιτροπή.
               
            
                  γ)
               
               
                  Έκδοση πιστοποιητικού από ανεξάρτητο ειδικευμένο εκτιμητή ή από εγκεκριμένο επίσημο όργανο που να βεβαιώνει ότι η τιμή αγοράς του γηπέδου δεν υπερβαίνει την αγοραία αξία του.
               
            Κανόνας αριθ. 11
      Αγορά, κατασκευή, ανακαίνιση ή μίσθωση ακινήτων
      Η αγορά ακινήτων, δηλαδή κτιρίων που έχουν ήδη κατασκευαστεί και του γηπέδου επί του οποίου έχουν οικοδομηθεί, ή η κατασκευή ή η ανακαίνιση ακινήτων είναι επιλέξιμη για συγχρηματοδότηση δαπάνη, εφόσον η αγορά αυτή συνδέεται σαφώς με της στόχους του σχετικού έργου, με βάση τις παρακάτω προϋποθέσεις και με την επιφύλαξη της εφαρμογής αυστηρότερων εθνικών κανόνων:
      
                  α)
               
               
                  Έκδοση πιστοποιητικού από ανεξάρτητο ειδικευμένο εκτιμητή ή εγκεκριμένο επίσημο όργανο που να βεβαιώνει ότι η τιμή αγοράς δεν υπερβαίνει την αγοραία αξία, και το οποίο είτε πιστοποιεί ότι το ακίνητο είναι σύμφωνο με την εθνική νομοθεσία είτε προσδιορίζει τα σημεία που δεν είναι σύμφωνα μαζί της εφόσον η αποκατάστασή του προβλέπεται από τον τελικό δικαιούχο στο πλαίσιο της πράξης.
               
            
                  β)
               
               
                  Εντός των δέκα προηγούμενων ετών, το ακίνητο δεν έχει αποτελέσει αντικείμενο εθνικής ή κοινοτικής επιχορήγησης που συνεπάγεται τη χορήγηση διπλής ενίσχυσης σε περίπτωση συγχρηματοδότησης της αγοράς του από το Ευρωπαϊκό Ταμείο για τους Πρόσφυγες.
               
            
                  γ)
               
               
                  Το ακίνητο πρέπει να χρησιμοποιείται για το σκοπό που αναφέρεται στο πλαίσιο του έργου για ελάχιστη περίοδο πέντε ετών μετά την καταληκτική ημερομηνία του έργου, εκτός εάν η Επιτροπή εγκρίνει ρητώς κάτι διαφορετικό.
               
            
                  δ)
               
               
                  Το ακίνητο δεν μπορεί να χρησιμοποιείται για κανέναν άλλο σκοπό εκτός από την εκτέλεση του έργου.
               
            Σε περίπτωση ανακαίνισης ισχύουν μόνο οι όροι γ) και δ) παραπάνω.
      Η μίσθωση ακινήτων είναι επιλέξιμη για συγχρηματοδότηση εφόσον η μίσθωση αυτή συνδέεται σαφώς με της στόχους του σχετικού έργου, υπό τις κατωτέρω προϋποθέσεις, και με την επιφύλαξη της εφαρμογής αυστηρότερων εθνικών κανόνων:
      
                  α)
               
               
                  Η αγορά του ακινήτου, εντός των δέκα προηγούμενων ετών, δεν έχει αποτελέσει αντικείμενο εθνικής ή κοινοτικής επιχορήγησης που συνεπάγεται τη χορήγηση διπλής ενίσχυσης σε περίπτωση συγχρηματοδότησης του ενοικίου από το Ευρωπαϊκό Ταμείο για τους Πρόσφυγες.
               
            
                  β)
               
               
                  Το ακίνητο δεν μπορεί να χρησιμοποιείται για κανένα άλλο σκοπό παρά για την εκτέλεση του έργου.
               
            Είτε πρόκειται για αγορά, κατασκευή, ανακαίνιση ή μίσθωση, τα ακίνητα πρέπει να έχουν τα τεχνικά χαρακτηριστικά που απαιτούνται για το έργο και είναι σύμφωνα με τις ισχύουσες προδιαγραφές και πρότυπα.
      Οι μισθώσεις χώρου γραφείων για της συνήθεις δραστηριότητες του δικαιούχου πρέπει να θωρούνται ως έμμεσες δαπάνες (βλ. κανόνα αριθ. 22).
      Κανόνας αριθ. 12
      Αγορά εξοπλισμού
      Κατά κανόνα, η προτιμώμενη επιλογή για την απόκτηση εξοπλισμού (π.χ. ηλεκτρονικών υπολογιστών, επίπλων, οχημάτων, κ.λπ.) είναι η χρηματοδοτική μίσθωση ή η ενοικίαση (κανόνας αριθ. 13).
      Εάν η χρηματοδοτική μίσθωση ή η ενοικίαση δεν είναι δυνατή λόγω της μικρής διάρκειας του έργου ή της ταχείας υποτίμησης της αξίας, οι δαπάνες αγοράς μπορεί να είναι επιλέξιμες.
      Ο εξοπλισμός πρέπει να έχει τα τεχνικά χαρακτηριστικά που απαιτούνται για το έργο και να είναι σύμφωνος με τις ισχύουσες προδιαγραφές και τα ισχύοντα πρότυπα.
      Οι δαπάνες αγοράς εξοπλισμού είναι επιλέξιμες υπό την προϋπόθεση ότι αντιστοιχούν στις συνήθεις δαπάνες αγοράς και ότι η αξία των εν λόγω αντικειμένων αποσβένυται με βάση τους φορολογικούς και λογιστικούς κανόνες που ισχύουν για τον δικαιούχο. Μόνο το ποσοστό απόσβεσης που αντιστοιχεί στη διάρκεια του έργου μπορεί να ληφθεί υπόψη.
      Οι δαπάνες για την αγορά μεταχειρισμένου εξοπλισμού μπορούν να θεωρηθούν επιλέξιμες, εάν πληρούνται οι ακόλουθες δυο προϋποθέσεις και με την επιφύλαξη της εφαρμογής αυστηρότερων εθνικών κανόνων:
      
                  α)
               
               
                  Ο πωλητής του εξοπλισμού υποβάλει δήλωση με την οποία πιστοποιείται η προέλευσή του και βεβαιώνεται ότι κατά τα προηγούμενα επτά χρόνια ο εξοπλισμός δεν αγοράστηκε με εθνική ή κοινοτική επιχορήγηση.
               
            
                  β)
               
               
                  Η τιμή του μεταχειρισμένου εξοπλισμού δεν υπερβαίνει την αγοραία αξία του και είναι χαμηλότερη από το κόστος παρόμοιου καινούργιου εξοπλισμού.
               
            Κανόνας αριθ. 13
      Χρηματοδοτική μίσθωση
      Οι δαπάνες που πραγματοποιούνται στο πλαίσιο πράξεων χρηματοδοτικής μίσθωσης είναι επιλέξιμες για συγχρηματοδότηση από το Ευρωπαϊκό Ταμείο για τους Πρόσφυγες σύμφωνα με τους κανόνες που αναφέρονται στα σημεία Α και Β.
      Α.   Η ΕΝΙΣΧΥΣΗ ΧΟΡΗΓΕΙΤΑΙ ΣΤΟΝ ΕΚΜΙΣΘΩΤΗ
      Α.1.   Ο εκμισθωτής είναι ο έμμεσος δικαιούχος τους κοινοτικής συγχρηματοδότησης που χρησιμοποιείται για τη μείωση των μισθωμάτων που καταβάλλει ο μισθωτής για τα πάγια στοιχεία που αποτελούν το αντικείμενο της σύμβασης χρηματοδοτικής μίσθωσης.
      Α.2.   Οι συμβάσεις χρηματοδοτικής μίσθωσης για τις οποίες καταβάλλεται κοινοτική ενίσχυση περιλαμβάνουν ρήτρα εξαγοράς ή προβλέπουν ελάχιστη περίοδο χρηματοδοτικής μίσθωσης ίση με την διάρκεια τους ωφέλιμης ζωής του πάγιου στοιχείου που αποτελεί αντικείμενο τους σύμβασης χρηματοδοτικής μίσθωσης.
      Α.3.   Σε περίπτωση λύσης σύμβασης χρηματοδοτικής μίσθωσης πριν τη λήξη της ελάχιστης περιόδου τους και χωρίς προηγούμενη έγκριση των αρμόδιων αρχών, ο εκμισθωτής αναλαμβάνει να επιστρέψει στις οικείες εθνικές αρχές (για λογαριασμό του Ευρωπαϊκού Ταμείου για τους Πρόσφυγες) το μέρος τους κοινοτικής ενίσχυσης που αντιστοιχεί στην υπόλοιπη περίοδο χρηματοδοτικής μίσθωσης.
      Α.4.   Η αγορά του πάγιου στοιχείου από τον εκμισθωτή, η οποία αποδεικνύεται από εξοφλημένο τιμολόγιο ή λογιστικό έγγραφο ισοδύναμης αποδεικτικής ισχύος, αποτελεί τη δαπάνη που είναι επιλέξιμη για συγχρηματοδότηση. Το μέγιστο ποσό που είναι επιλέξιμο για κοινοτική συγχρηματοδότηση δεν μπορεί να υπερβαίνει την καθαρή αγοραία αξία του εκμισθούμενου πάγιου στοιχείου.
      Α.5.   Τις δαπάνες συνδεόμενες με τη σύμβαση χρηματοδοτικής μίσθωσης, εκτός από εκείνες που αναφέρονται στο σημείο Α.4 (ιδίως, φόροι, περιθώριο κέρδους του εκμισθωτή, έξοδα αναχρηματοδότησης τόκων, γενικά έξοδα, ασφάλιστρα, κ.λπ.), δεν είναι επιλέξιμες.
      Α.6.   Η κοινοτική ενίσχυση που καταβάλλεται στον εκμισθωτή χρησιμοποιείται εξ ολοκλήρου προς όφελος του μισθωτή μέσω της ομοιόμορφης μείωσης όλων των μισθωμάτων καθόλη την περίοδο της χρηματοδοτικής μίσθωσης.
      Α.7.   Ο εκμισθωτής αποδεικνύει ότι η κοινοτική ενίσχυση αποβαίνει πλήρως προς όφελος του μισθωτή, υπολογίζοντας την κατανομή των μισθωμάτων ή εφαρμόζοντας εναλλακτική και εξίσου αξιόπιστη μέθοδο.
      Α.8.   Οι δαπάνες που αναφέρονται στο σημείο Α.5, η χρησιμοποίηση των φορολογικών οφελών που προκύπτουν από την πράξη χρηματοδοτικής μίσθωσης και οι άλλοι όροι τους σύμβασης είναι ισοδύναμοι με εκείνους που θα εφαρμόζονταν ελλείψει χρηματοδοτικής παρέμβασης εκ μέρους τους Κοινότητας.
      Β.   Η ΕΝΙΣΧΥΣΗ ΧΟΡΗΓΕΙΤΑΙ ΣΤΟΝ ΜΙΣΘΩΤΗ
      Β.1.   Ο μισθωτής είναι ο άμεσος δικαιούχος της κοινοτικής συγχρηματοδότησης.
      Β.2.   Τα μισθώματα που καταβάλλει ο μισθωτής στον εκμισθωτή, συνοδευόμενα από εξοφλημένο τιμολόγιο ή λογιστικό έγγραφο ισοδύναμης αποδεικτικής ισχύος, συνιστούν τις δαπάνες που είναι επιλέξιμες για συγχρηματοδότηση.
      Β.3.   Σε περίπτωση σύμβασης χρηματοδοτικής μίσθωσης που περιλαμβάνει ρήτρα αγοράς ή προβλέπει ελάχιστη περίοδο χρηματοδοτικής μίσθωσης ίση με τη διάρκεια της ωφέλιμης ζωής του πάγιου στοιχείου που αποτελεί αντικείμενο της σύμβασης χρηματοδοτικής μίσθωσης, το μέγιστο ποσό που είναι επιλέξιμο για κοινοτική συγχρηματοδότηση δεν πρέπει να υπερβαίνει την καθαρή αγοραία αξία του εκμισθούμενου πάγιου στοιχείου. Τις δαπάνες που σχετίζονται με τη σύμβαση χρηματοδοτικής μίσθωσης (φόροι, περιθώριο κέρδους του εκμισθωτή, έξοδα αναχρηματοδότησης τόκων, γενικά έξοδα, ασφάλιστρα, κ.λπ.) δεν είναι επιλέξιμες.
      Β.4.   Η κοινοτική ενίσχυση για τις συμβάσεις χρηματοδοτικής μίσθωσης που αναφέρονται στο σημείο Β.3 καταβάλλεται στον μισθωτή σε μία ή περισσότερες δόσεις ανάλογα με τα μισθώματα που έχουν πραγματικά καταβληθεί. Εάν η σύμβαση χρηματοδοτικής μίσθωσης λήγει μετά την καταληκτική ημερομηνία του έργου στο πλαίσιο της κοινοτικής συγχρηματοδότησης, επιλέξιμες θεωρούνται μόνον οι δαπάνες για τα ληξιπρόθεσμα μισθώματα που καταβλήθηκαν στο πλαίσιο της κοινοτικής συγχρηματοδότησης από τον μισθωτή μέχρι την καταληκτική ημερομηνία του έργου.
      Β.5.   Σε περίπτωση συμβάσεων χρηματοδοτικής μίσθωσης που δεν περιλαμβάνουν ρήτρα εξαγοράς και των οποίων η διάρκεια είναι μικρότερη από τη διάρκεια της ωφέλιμης ζωής του πάγιου στοιχείου που αποτελεί αντικείμενο της σύμβασης χρηματοδοτικής μίσθωσης, τα μισθώματα είναι επιλέξιμα για κοινοτική συγχρηματοδότηση κατ’ αναλογία τους την περίοδο του επιλέξιμου έργου. Ωστόσο, ο μισθωτής πρέπει να μπορεί να αποδείξει ότι η χρηματοδοτική μίσθωση είναι η πλέον αποτελεσματική από πλευράς κόστους μέθοδος όσον αφορά τη δυνατότητα χρήσης του εξοπλισμού. Εάν η χρησιμοποίηση εναλλακτικής μεθόδου (π.χ. ενοικίασης του εξοπλισμού) συνεπάγεται χαμηλότερο κόστος, το επιπλέον κόστος αφαιρείται από τους επιλέξιμες δαπάνες.
      Κανόνας αριθ. 14
      Δαπάνες αναλώσιμων ειδών και προμηθειών
      Οι δαπάνες για αναλώσιμα είδη και προμήθειες είναι επιλέξιμες, εφόσον είναι αναγνωρίσιμες και αφορούν άμεσα το έργο. Στα αναλώσιμα είδη περιλαμβάνεται κάθε υλικό ή συνδρομή που παρέχεται στα άτομα που ανήκουν στις ομάδες στόχους όπω ορίζονται στο άρθρο 3 της απόφαση αριθ. 2004/904/ΕΚ του Συμβουλίου, π.χ. τρόφιμα, ρουχισμός, ιατρική περίθαλψη, υλικά για την ανοικοδόμηση ή την ανακαίνιση ακινήτων, κ.λπ. Στις προμήθειες περιλαμβάνεται η προμήθεια τροφίμων για τα άτομα που ανήκουν στις ομάδες στόχους, όπω ορίζονται στο άρθρο 3 της απόφαση αριθ. 2004/904/ΕΚ του Συμβουλίου.
      Ωστόσο, οι δαπάνες που αφορούν τις προμήθειες γραφείου και τη γραφική ύλη (στυλό, χαρτί, καλύμματα, κασέτες τόνερ, δισκέτες), το ηλεκτρικό ρεύμα των γραφείων, τις τηλεφωνικές και ταχυδρομικές υπηρεσίες, το χρόνο σύνδεσης με το διαδίκτυο, τα λογισμικά ηλεκτρονικών υπολογιστών, κ.λπ. πρέπει να θεωρούνται έμμεσες δαπάνες όταν παρέχονται στην ομάδα που υλοποιεί το πρόγραμμα (βλ. κανόνα αριθ. 22).
      Κανόνας αριθ. 15
      Δαπάνες υπεργολαβίας
      Κατά γενικό κανόνα, οι δικαιούχοι πρέπει να έχουν την ικανότητα να εκτελούν τις εργασίες μόνοι τους. Η ανάθεση υπεργολαβίας αποτελεί παρέκκλιση από αυτόν τον γενικό κανόνα και περιορίζεται σε ειδικές περιπτώσεις.
      Οι υπεργολαβίες μπορούν να αφορούν μόνο ένα περιορισμένο μέρος του έργου. Ως εκ τούτου, γενικά, τα βασικά μέρη του έργου δεν μπορούν να ανατεθούν σε υπεργολαβία.
      Όσον αφορά τις συμβάσεις υπεργολαβίας, οι υπεργολάβοι αναλαμβάνουν την υποχρέωση να παράσχουν στα όργανα διαχείρισης και ελέγχου τις αναγκαίες πληροφορίες για τις δραστηριότητες που αποτελούν αντικείμενο υπεργολαβίας.
      Όπου απαιτείται, η εκτέλεση τμημάτων του έργου ανατίθεται από τους δικαιούχους του έργου σε υπεργολάβους σύμφωνα με τους κανόνες των δημόσιων συμβάσεων.
      Οι δικαιούχοι αναθέτουν τη σύμβαση στην πλέον συμφέρουσα από οικονομική άποψη προσφορά, δηλαδή στην προσφορά που παρουσιάζει την καλύτερη σχέση ποιότητας-τιμής, με βάση της αρχές τις διαφάνειας και της ίσης μεταχείρισης των δυνητικών αναδόχων και με μέλημα την αποφυγή της σύγκρουσης συμφερόντων.
      Με την επιφύλαξη της εφαρμογής αυστηρότερων εθνικών κανόνων, οι δαπάνες που σχετίζονται με τις ακόλουθες συμβάσεις υπεργολαβίας δεν είναι επιλέξιμες για συγχρηματοδότηση από το Ευρωπαϊκό Ταμείο για τους Πρόσφυγες:
      
                  α)
               
               
                  οι συμβάσεις υπεργολαβίας που αυξάνουν το κόστος εκτέλεσης του έργου χωρίς να προσαυξάνουν σε ανάλογο βαθμό την αξία του,
               
            
                  β)
               
               
                  οι συμβάσεις υπεργολαβίας με μεσάζοντες ή συμβούλους των οποίων η αμοιβή εκφράζεται ως ποσοστό του συνολικού κόστους του έργου, εκτός εάν η πληρωμή αυτή δικαιολογείται από τον τελικό δικαιούχο με βάση την πραγματική αξία των εργασιών ή των υπηρεσιών που παρασχέθηκαν.
               
            Κανόνας αριθ. 16
      Δαπάνες που απορρέουν άμεσα από τους όρους της κοινοτικής συγχρηματοδότησης
      Οι δαπάνες που σχετίζονται με την προβολή του έργου και της κοινοτικής συγχρηματοδότησης (διάδοση πληροφοριών, ειδική αξιολόγηση του έργου, μετάφραση, αναπαραγωγή, κ.λπ.) είναι επιλέξιμες.
      Κανόνας αριθ. 17
      Τραπεζικά έξοδα για την τήρηση λογαριασμών
      Εάν η συγχρηματοδότηση από το Ευρωπαϊκό Ταμείο για της Πρόσφυγες απαιτεί να ανοιχτεί χωριστός λογαριασμός ή χωριστοί λογαριασμοί για την εκτέλεση του έργου, τα τραπεζικά έξοδα για το άνοιγμα και τη διαχείριση των λογαριασμών συνιστούν επιλέξιμες δαπάνες.
      Κανόνας αριθ. 18
      Δαπάνες εμπειρογνωμόνων
      Οι δαπάνες που αφορούν τις αμοιβές νομικών συμβούλων, συμβολαιογράφων, τεχνικών ή χρηματοοικονομικών εμπειρογνωμόνων ή ανεξάρτητων εκτιμητών, καθώς και οι δαπάνες λογιστικής καταχώρισης ή λογιστικού ελέγχου, είναι επιλέξιμες εάν συνδέονται άμεσα με το έργο, εάν είναι αναγκαίες για την προετοιμασία ή την εκτέλεσή του ή εάν σχετίζονται με απαιτήσεις που επιβάλλει η αρμόδια αρχή.
      Κανόνας αριθ. 19
      Δαπάνες εγγυήσεων παρεχόμενες από τράπεζες ή άλλα χρηματοπιστωτικά ιδρύματα
      Οι δαπάνες αυτές είναι επιλέξιμες στο βαθμό που οι εγγυήσεις προβλέπονται από την εθνική ή κοινοτική νομοθεσία ή από την απόφαση της Επιτροπής για την έγκριση της συγχρηματοδότησης.
      Κανόνας αριθ. 20
      ΦΠΑ και λοιποί φόροι και τέλη
      Ο ΦΠΑ δεν αποτελεί επιλέξιμη δαπάνη, εκτός εάν βαρύνει πραγματικά και οριστικά τον τελικό δικαιούχο ή τον μεμονωμένο λήπτη στο πλαίσιο των καθεστώτων ενισχύσεων βάσει του άρθρου 87 της αυνθήκης και στην περίπτωση των ενισχύσεων που χορηγούνται από τα όργανα που ορίζονται από τα κράτη μέλη. Ο ΦΠΑ που μπορεί να ανακτηθεί, με οποιοδήποτε τρόπο, δεν μπορεί να θεωρηθεί επιλέξιμη δαπάνη, ακόμη και εάν στην ουσία δεν ανακτάται από τον τελικό δικαιούχο ή από τον μεμονωμένο λήπτη.
      Εάν ο τελικός δικαιούχος ή ο μεμονωμένος λήπτης υπόκειται σε καθεστώς κατ’ αποκοπή φόρου, σύμφωνα με τον τίτλο XΙV της οδηγίας 77/388/ΕΟΚ του Συμβουλίου της 17ης Μαΐου 1977, περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών — Κοινό σύστημα φόρου προστιθεμένης αξίας: ομοιόμορφη φορολογικήβάση (1), ο καταβληθείς ΦΠΑ θεωρείται ανακτήσιμος για τους σκοπούς του σημείου α).
      Κανόνας αριθ. 21
      Δαπάνες δημόσιων αρχών για την εκτέλεση των έργων
      Οι ακόλουθες δαπάνες των δημόσιων αρχών είναι επιλέξιμες για συγχρηματοδότηση εκτός του πλαισίου της τεχνικής βοήθειας εάν σχετίζονται με την εκτέλεση του έργου και υπό την προϋπόθεση ότι δεν απορρέουν από τις εκ του νόμου αρμοδιότητες της δημόσιας αρχής ή από τα καθήκοντα καθημερινής διαχείρισης, παρακολούθησης και ελέγχου της δημόσιας αρχής:
      
                  α)
               
               
                  Οι δαπάνες επαγγελματικών υπηρεσιών παρεχόμενων από δημόσια αρχή κατά την εκτέλεση ενέργειας. Οι δαπάνες αυτές πρέπει είτε να χρεώνονται σε τελικό δικαιούχο (του δημόσιου ή του ιδιωτικού τομέα) είτε να βεβαιώνονται με έγγραφα ισοδύναμης αποδεικτικής ισχύος που επιτρέπουν τον προσδιορισμό των πραγματικών δαπανών που καταβλήθηκαν από τη σχετική δημόσια αρχή για την εκτέλεση του εν λόγω έργου.
               
            
                  β)
               
               
                  Οι δαπάνες εκτέλεσης του έργου, περιλαμβανομένων των δαπανών που σχετίζονται με την παροχή υπηρεσιών οι οποίες καταβάλλονται από δημόσια αρχή που είναι η ίδια ο τελικός δικαιούχος και εκτελεί το έργο για λογαριασμό της χωρίς να προσφεύγει σε εξωτερικούς μηχανικούς ή σε επιχειρήσεις. Οι δαπάνες αυτές πρέπει να αντιστοιχούν στις δαπάνες που καταβλήθηκαν πραγματικά και άμεσα για το συγχρηματοδοτούμενο έργο και να βεβαιώνονται με έγγραφα που επιτρέπουν τον προσδιορισμό των δαπανών που καταβλήθηκαν πραγματικά από τη σχετική δημόσια αρχή για την εκτέλεση του εν λόγω έργου.
               
            2.2.   Έμμεσες επιλέξιμες δαπάνες
      Κανόνας αριθ. 22
      Έμμεσες δαπάνες
      Έμμεσες επιλέξιμες δαπάνες είναι ένα πάγιο ποσοστό των γενικών εξόδων το πολύ μέχρι 7 % του συνολικού ποσού των άμεσων επιλέξιμων δαπανών, εφόσον περιλαμβάνεται στον προβλεπόμενο προϋπολογισμό του έργου. Οι έμμεσες δαπάνες είναι επιλέξιμες εφόσον δεν περιλαμβάνουν δαπάνες που αφορούν άλλον τομέα του προϋπολογισμού για το έργο, δεν μπορούν να καταλογισθούν άμεσα και δεν χρηματοδοτούνται από της πηγές. Οι έμμεσες δαπάνες δεν είναι επιλέξιμες εφόσον η συμφωνία επιχορήγησης ή κάποιο άλλο ισοδύναμο νομικό μέσο που έχει συμφωνηθεί με τον δικαιούχο αφορά τη χρηματοδότηση έργου που υλοποιείται από φορέα που έχει ήδη λάβει επιχορήγηση λειτουργίας από την Κοινότητα ή/και από εθνική αρχή.
      3.   ΜΗ ΕΠΙΛΕΞΙΜΕΣ ΔΑΠΑΝΕΣ
      Κανόνας αριθ. 23
      Μη επιλέξιμες δαπάνες
      
                  1)
               
               
                  Οι ακόλουθες δαπάνες δεν είναι επιλέξιμες: η απόδοση του κεφαλαίου, τα χρέη και οι αντίστοιχες επιβαρύνσεις, οι χρεωστικοί τόκοι, τα έξοδα συναλλάγματος και οι χρεωστικές συναλλαγματικές διαφορές, οι προβλέψεις ζημιών ή οι ενδεχόμενες μελλοντικές υποχρεώσεις, οι οφειλόμενοι τόκοι, ο ΦΠΑ (εκτός και εάν καλύπτεται από τους όρους του κανόνα αριθ. 20, οι επισφαλείς απαιτήσεις, τα πρόστιμα, οι χρηματικές ποινές, τα έξοδα για την επίλυση διαφορών και οι υπέρμετρες ή αλόγιστες δαπάνες.
               
            
                  2)
               
               
                  Οι δαπάνες ψυχαγωγίας αποκλειστικά και μόνο για το προσωπικό του έργου δεν είναι επιλέξιμες. Αντίθετα, επιτρέπονται οι λογικές δαπάνες φιλοξενίας σε κοινωνικές εκδηλώσεις που δικαιολογούνται από το έργο, όπως είναι η εκδήλωση για την ολοκλήρωση του έργου ή οι συνεδριάσεις της οικείας διοικούσας επιτροπής.
               
            
                  3)
               
               
                  Οι δαπάνες που δηλώνονται από τον δικαιούχο στο πλαίσιο άλλου έργου ή άλλου προγράμματος εργασίας που λαμβάνει κοινοτική επιχορήγηση δεν είναι επιλέξιμες.
               
            Κανόνας αριθ. 24
      Εισφορές σε είδος
      Οι εισφορές σε είδος δεν συνιστούν κανονικά επιλέξιμες δαπάνες.
      Στην περίπτωση εισφορών σε είδος, οι αποτιμώμενες κατ' αυτόν τον τρόπο εισφορές εμφαίνονται κατά το ίδιο ποσό στις δαπάνες του έργου ως μη επιλέξιμες δαπάνες καθώς και στα έσοδα του έργου.
      Ωστόσο, σε δεόντως αιτιολογημένες έκτακτες περιπτώσεις, η συγχρηματοδότηση του έργου μπορεί να συνίσταται εν μέρει σε εισφορές σε είδος από τρίτα μέρη. Οι εισφορές αυτές δεν μπορούν να υπερβούν το 30 % των επιλέξιμων δαπανών του έργου ή το 20 % για τα κράτη μέλη που καλύπτονται από το Ταμείο Συνοχής.
      Στην περίπτωση αυτή, ισχύουν οι ακόλουθοι κανόνες:
      
                  —
               
               
                  Οι εισφορές σε είδος μπορούν να συνίστανται μόνο στην παροχή εξοπλισμού ή υλικού, ερευνητικής ή επαγγελματικής δραστηριότητας ή μη αμειβόμενης εθελοντικής εργασίας. Σε καμία περίπτωση, οι δαπάνες για την αγορά γηπέδων ή ακινήτων δεν μπορούν να θεωρηθούν εισφορές σε είδος.
               
            
                  —
               
               
                  Η αξία των εισφορών σε είδος μπορεί να αποτελέσει αντικείμενο ανεξάρτητης εκτίμησης και ελέγχου και δεν μπορεί να υπερβεί τις πραγματικά καταβληθείσες και δεόντως αιτιολογημένες δαπάνες με λογιστικά έγγραφα τρίτων οι οποίοι πραγματοποίησαν αυτές τις εισφορές στον δικαιούχο δωρεάν αναλαμβάνοντας το αντίστοιχο κόστος. Επίσης, δεν μπορεί να υπερβεί ούτε τις γενικά αποδεκτές δαπάνες στην οικεία αγορά για το σχετικό είδος εισφοράς όταν δεν έχει καταβληθεί καμία δαπάνη. Σε περίπτωση μη αμειβόμενης εθελοντικής εργασίας, η αξία της εργασίας προσδιορίζεται λαμβάνοντας υπόψη το χρόνο που αφιερώθηκε σε αυτή και τα συνήθη ωρομίσθια και ημερομίσθια για την εκτελεσθείσα εργασία.
               
            4.   ΚΑΤΗΓΟΡΙΕΣ ΔΑΠΑΝΩΝ ΔΙΑΧΕΙΡΙΣΗΣ, ΕΚΤΕΛΕΣΗΣ ΠΑΡΑΚΟΛΟΥΘΗΣΗΣ ΚΑΙ ΕΛΕΓΧΟΥ ΠΟΥ ΕΙΝΑ ΕΠΙΛΕΞΙΜΕΣ ΓΙΑ ΧΡΗΜΑΤΟΔΟΤΗΣΗ ΣΤΟ ΠΛΑΙΣΙΟ ΤΗΣ «ΤΕΧΝΙΚΗΣ ΚΑΙ ΔΙΟΙΚΗΤΙΚΗΣ ΒΟΗΘΕΙΑΣ»
      Οι ακόλουθες δαπάνες είναι επιλέξιμες για χρηματοδότηση στο πλαίσιο της τεχνικής βοήθειας που προβλέπεται από το άρθρο 18 της απόφασης 2004/904/ΕΚ του Συμβουλίου:
      
                  α)
               
               
                  Οι δαπάνες που συνδέονται με την προετοιμασία, την επιλογή, την αξιολόγηση και την παρακολούθηση των ενεργειών που συγχρηματοδοτούνται από το Ευρωπαϊκό Ταμείο για τους Πρόσφυγες. Οι δαπάνες αυτές μπορούν να περιλαμβάνουν μελέτες, σεμινάρια, ενημερωτικές ενέργειες, εξωτερική αξιολόγηση καθώς και την απόκτηση, χρηματοδοτική μίσθωση ή αγορά ηλεκτρονικών συστημάτων για λόγους διαχείρισης, παρακολούθησης και αξιολόγησης.
               
            
                  β)
               
               
                  Οι δαπάνες που συνδέονται με λογιστικούς και επιτόπιους ελέγχους καθώς και εξακριβώσεις των έργων.
               
            
                  γ)
               
               
                  Οι δαπάνες που συνδέονται με την προβολή της συγχρηματοδότησης του Ευρωπαϊκού Ταμείου για τους Πρόσφυγες.
               
            
                  δ)
               
               
                  Οι δαπάνες των συνεδριάσεων των επιτροπών που αφορούν την εκτέλεση των πολυετών και των ετήσιων προγραμμάτων. Οι δαπάνες αυτές μπορούν να περιλαμβάνουν τα έξοδα εμπειρογνωμόνων και άλλων συμμετεχόντων στις επιτροπές αυτές, εάν ο πρόεδρος των επιτροπών θεωρεί ότι η παρουσία τους είναι αναγκαία για την αποτελεσματική υλοποίηση της χρηματοδότησης του Ταμείου.
               
            Οι δαπάνες που συνδέονται με αμοιβές, συμπεριλαμβανομένων των εισφορών κοινωνικής ασφάλισης, είναι επιλέξιμες μόνο στις ακόλουθες περιπτώσεις:
      
                  —
               
               
                  Για το μόνιμο προσωπικό που είναι προσωρινά αποσπασμένο με επίσημη απόφαση της αρμόδιας αρχής και στο οποίο έχει ανατεθεί η εκτέλεση των καθηκόντων που απαριθμούνται στα παραπάνω σημεία α) και β).
               
            
                  —
               
               
                  Για το έκτακτο προσωπικό ή τους υπαλλήλους ιδιωτικού τομέα που έχουν προσληφθεί μόνο για την εκτέλεση των καθηκόντων που απαριθμούνται στα παραπάνω σημεία α), β) και δ).
               
            Η περίοδος απόσπασης ή απασχόλησης δεν μπορεί να υπερβεί την τελική ημερομηνία για την επιλεξιμότητα των δαπανών που προβλέπεται στην απόφαση συγχρηματοδότησης που εξέδωσε η Επιτροπή.
      Οι δαπάνες για τις αποδοχές δημόσιων υπαλλήλων ή άλλων υπαλλήλων απασχολούμενων στον δημόσιο τομέα για την εκτέλεση των ενεργειών αυτών δεν είναι επιλέξιμες εάν απορρέουν από τις εκ του νόμου αρμοδιότητες της δημόσιας αρχής ή από τα καθήκοντα καθημερινής διαχείρισης, παρακολούθησης και ελέγχου της δημόσιας αρχής.
      
         (1)  ΕΕ L 145 της 13.6.1977, σ. 1. οδηγία όπως τροποποιήθηκε τελευταία από την οδηγία 2005/92/ΕΚ (ΕΕ L 345 της 28.12.2005, σ. 19).